Tardor a la platja amb la Colla Verda
14 d’octubre 2020

![](/media/pbqptlni/77_c__colla01c.jpg)  
  

Una tardor més, la Colla Verda convida la ciutadania a posar el seu granet d’arena per conservar les platges de Sagunt. Amb este repte, el projecte de voluntariat mediambiental de l’Ajuntament de Sagunt i Acció Ecologista-Agró ha programat tres jornades de plantació en les dunes del Port de Sagunt, Almardà i Corinto. 

  

Quan finalitza l’estiu i se'n van els turistes, els voluntaris de la Colla Verda ocupen les platges de Sagunt per plantar flora dunar i així fomentar la biodiversitat, millorar l’estat de conservació dels nostres ecosistemes dunars i protegir les platges de la nostra localitat de l’erosió litoral que patim.

  

Tot aquell o aquella que ho desitge pot ajudar amb esta tasca, ja que esta tardor la Colla Verda oferix la possibilitat de participar en tres jornades de plantació dunar en tres platges amb característiques ben diferents. La primera serà el dissabte 24 d’octubre a la platja del Pantalà del Port de Sagunt. A diferència d’altres platges saguntines, la del Pantalà, a l’estar ubicada al nord del port industrial, acumula sediments i va en augment, per això té tanta arena i unes dunes relativament grans. Tanmateix, la vegetació dunar d’esta platja encara té prou marge de millora. Per això, la Colla Verda treballa de valent des de fa anys per a reforçar i diversificar la presència de flora dunar en este racó del litoral saguntí. 

![](/media/khfnufjv/77_c_colla02c.jpg)  

La segona plantació serà el dissabte 7 de novembre a la platja d’Almardà que, a diferència de la del Port de Sagunt, és de pedra i on també, des de fa anys, la Colla Verda treballa per millorar la seua biodiversitat. Finalment, la tercera plantació està programada per al dissabte 19 de desembre a la platja de Corinto. Concretament, a les Cases de Queralt, on la Colla Verda va començar en 2018 a construir una nova duna amb resultats satisfactoris fins ara.

Estes tres plantacions a la vora de la mar arrancaran a les 10.30 hores i per participar, degut a l’actual context de la Covid19, cal inscripció prèvia. Tota aquella persona interessada en participar-hi pot enviar un correu a [agromorvedre@gmail.com​](mailto: agromorvedre@gmail.com), les places són limitades. En el correu de confirmació de la reserva es rebrà el protocol sanitari que s’haurà de complir durant cada voluntariat i una sèrie de recomanacions i bones pràctiques. Per respecte a la resta de voluntàries i voluntaris, des de la Colla Verda es fa un crit a la responsabilitat en el compliment del protocol. Entre altres mesures, s’haurà de portar mascareta, a ser possible reutilitzable per reduir la petjada ecològica de cada plantació.​

*   [](http://www.facebook.com/sharer.php?u=https://aytosagunto.es/va/actualitat/tardor-a-la-platja-amb-la-colla-verda/ "Facebook")
*   [](http://twitter.com/share?url=https://aytosagunto.es/va/actualitat/tardor-a-la-platja-amb-la-colla-verda/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/tardor-a-la-platja-amb-la-colla-verda/ "Linked In")
*   [](mailto:?body=https://aytosagunto.es/va/actualitat/tardor-a-la-platja-amb-la-colla-verda/)